**NIČ VEČ MAMIN SINEK**

Slavko Pregl

Miha je bil prav do zadnjič mamin sinko. Mamin sinko se reče takrat, kadar se cmeriš, če se prijatelji igrajo s tvojo žogo in greš gor vse to povedat mami. Medtem se prijatelji vozijo s tvojim kolesom. Ko greš še to povedat mami, ti prijatelji pojedo napolitanke iz vrečke, ki si jo pozabil na dvorišču. In ko prideš do mame, da bi ji še to povedal, mama pravi:

»No, sine, saj si priden, ampak daj mi že mir s tem.«

Ko greš spet dol, ti pa prijatelji vpijejo.

»Šlik-šlak«

Torej je težko biti mamin sinko. Andrej in Pipi sta videla, da je s tem fantom križ. Ampak ne moreš mu sesti na nos in reči:

»Ti, zdaj pa nehaj s tem. Bodi raje v redu fant!«

Kako, vas vprašam, ko pa vsak mamin sinko misli, da je v redu fant? Ampak ker sta Andrej in Pipi bila vseh zvijač polna, sta našla še eno za Miho.

Ko je šla Mihova mama na sestanek, kamor hodi vse več mam, je Andrej vzel Mihovo žogo in jo ucvrl malo okrog. Miha ja šel gor, da bi povedal mami. Ko je prestopil šestnajst stopnic, se je spomnil, da mame ni doma. Malo je počakal in nato šel dol. Videl je, kako se Pipi vozi z njegovim kolesom. Spet se je obrnil in šel gor. Pri sedmi stopnici je počakal in šel potem spet dol.

Pri vratih sta ga čakala Andrej in Pipi.

»Kaj pravi mama?« sta vprašala.

"Moja mama pravi pravi, da sta vidva čisto navadna, hm, mama pravi, da sta, hm...« je začel Miha in umolknil. Tisoč in tisoč besed se vedno suka po glavi. Ko pa hočeš reči piškave tri, se ne prikaže nobena.

»Tvoja mama nič ne pravi. Tvoja mama je na sestanku,« je rekel Pipi in vrtal po nosu.

Miha je videl, kako je najbolje, če še on malo povrta po nosu, se počehlja za ušesom in popraska po kolenu, potlej pa reče:

»Ja. Na sestanku je.«

»Sva mislila,« je rekel Andrej, »če bi šel raje z nama malo naokrog, kot da hodiš k mami.«

»Ja, no,« je rekel Miha in že so jo vsi trije brisali gor po ulici.

Če bi danes vprašali Miho, če je mogoče on tisti mamin sinek Miha, bi rekel, da to ne bo držalo.

On je bil mamin sinek včasih, ko je bil še dojenček. Ampak to je bilo že zdavnaj.